Document ID: 32004D0907

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Δεκεμβρίου 2004
περί της χρηματοδοτικής συνδρομής της Κοινότητας στη διοργάνωση διεθνούς σεμιναρίου για την ορθή μεταχείριση των ζώων στο πλαίσιο της συμφωνίας μεταξύ της ΕΚ και της Χιλής για την εφαρμογή των μέτρων υγειονομικής και φυτοϋγειονομικής προστασίας που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών και για την ορθή μεταχείριση των ζώων
(2004/907/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 20,
Εκτιμώντας τα ακόλουθα:
(1)
Η συμφωνία μεταξύ της ΕΚ και της Χιλής για την εφαρμογή των μέτρων υγειονομικής και φυτοϋγειονομικής προστασίας που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών, και για την ορθή μεταχείριση των ζώων (εφεξής καλούμενη «η συμφωνία») περιλαμβάνει, δεδομένης της σπουδαιότητας της ορθής μεταχείρισης των ζώων και της σχέσης της με κτηνιατρικά θέματα, το στόχο της εκπόνησης προτύπων για την ορθή μεταχείριση των ζώων και της εξέτασης των προτύπων αυτών, λαμβάνοντας υπόψη τις εξελίξεις στο πλαίσιο των αρμόδιων διεθνών οργανισμών προτύπων. Σύμφωνα με το παράρτημα ΙΓ της συμφωνίας, αυτή εφαρμόζεται, ιδίως, στην ανάπτυξη προτύπων ορθής μεταχείρισης των ζώων που αφορούν την αναισθητοποίηση και τη σφαγή των ζώων.
(2)
Η ειδική ομάδα εργασίας για την ορθή μεταχείριση των ζώων που συστάθηκε από τη μεικτή επιτροπή διαχείρισης της συμφωνίας συμπέρανε ότι για την καλύτερη επίτευξη των στόχων της θα ήταν χρήσιμη η ανταλλαγή πληροφοριών περί επιστημονικής εμπειρογνωμοσύνης και η δημιουργία ενεργών επαφών μεταξύ επιστημόνων από τα δύο συμβαλλόμενα μέρη.
(3)
Το Νοέμβριο του 2004, το Υπουργείο Γεωργίας της Χιλής και η αντιπροσωπεία της Ευρωπαϊκής Επιτροπής στη Χιλή διοργανώνουν, στο Σαντιάγκο της Χιλής, διεθνές σεμινάριο για την ορθή μεταχείριση των ζώων προκειμένου να συμβάλλουν στο στόχο της συμφωνίας για την επίτευξη αμοιβαίας συναίνεσης μεταξύ των μερών σχετικά με τα πρότυπα ορθής μεταχείρισης των ζώων.
(4)
Σύμφωνα με την απόφαση 90/424/ΕΟΚ, η Κοινότητα αναλαμβάνει τις τεχνικές και επιστημονικές ενέργειες που είναι αναγκαίες για την ανάπτυξη της κοινοτικής νομοθεσίας στον κτηνιατρικό τομέα και για την ανάπτυξη εκπαίδευσης ή κατάρτισης στον κτηνιατρικό τομέα.
(5)
Σύμφωνα με την υποχρέωση της Επιτροπής να λαμβάνει πλήρως υπόψη τις ανάγκες της καλής διαβίωσης των ζώων κατά τη διαμόρφωση και την υλοποίηση των πολιτικών της Κοινότητας, και το στόχο της συμφωνίας για την επίτευξη αμοιβαίας συναίνεσης μεταξύ των μερών σχετικά με τα πρότυπα ορθής μεταχείρισης των ζώων, ενδείκνυται η συνδρομή της Κοινότητας στη διοργάνωση του εν λόγω σεμιναρίου, το αποτέλεσμα του οποίου θα συμβάλει στην περαιτέρω ανάπτυξη κοινοτικής νομοθεσίας στον κτηνιατρικό τομέα και εκπαίδευσης ή κατάρτισης σχετικά με το θέμα αυτό.
(6)
Ενόψει της περαιτέρω ανάπτυξης της κτηνιατρικής εκπαίδευσης ή κατάρτισης στον τομέα της ορθής μεταχείρισης των ζώων, είναι σκόπιμο η Επιτροπή να συνδράμει στην κοινοποίηση και τη διάδοση των αποτελεσμάτων του σεμιναρίου, συμπεριλαμβανομένης της κάλυψης των εξόδων δημοσίευσης και διάδοσης των επιστημονικών πρακτικών του σεμιναρίου. Για το σκοπό αυτό θα διοργανωθεί ανοικτός διαγωνισμός.
(7)
Είναι σκόπιμο η εκταμίευση αυτής της χρηματοδοτικής συνδρομής να συντονιστεί από την αντιπροσωπεία της Ευρωπαϊκής Επιτροπής στη Χιλή, που είναι ένας από τους συνδιοργανωτές του σεμιναρίου.
(8)
Οι αναγκαίοι χρηματοδοτικοί πόροι για να συνδράμει η Επιτροπή στη διοργάνωση του εν λόγω σεμιναρίου πρέπει, επομένως, να δεσμευθούν και να χορηγηθούν υπό την προϋπόθεση ότι το προγραμματισμένο σεμινάριο πραγματοποιήθηκε με αποτελεσματικό τρόπο.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΑΠΟΦΑΣΙΖΕΙ:
Άρθρο μόνο
Εγκρίνεται η συνδρομή στη διοργάνωση διεθνούς σεμιναρίου για την ορθή μεταχείριση των ζώων στο πλαίσιο της συμφωνίας μεταξύ της ΕΚ και της Χιλής για την εφαρμογή των μέτρων υγειονομικής και φυτοϋγειονομικής προστασίας που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών, και για την ορθή μεταχείριση των ζώων, που θα χρηματοδοτηθεί από τη γραμμή 17.4.02 του προϋπολογισμού της Ευρωπαϊκής Ένωσης για το 2004, έως 35 000 ευρώ κατ’ ανώτατο όριο. Συγκεκριμένα, η χρηματοδότηση από την Επιτροπή των εξόδων δημοσίευσης και διάδοσης των επιστημονικών πρακτικών του σεμιναρίου δεν υπερβαίνει τα 35 000 ευρώ συνολικά.
Βρυξέλλες, 27 Δεκεμβρίου 2004.

Labels: 18
15
5
6